Beluský, Martin, poslanec NR SR (2022-10-21):
Ďakujem za slovo, pán podpredseda. Na otázku, či v skutočnosti potrebujeme 150 poslancov v Národnej rade Slovenskej republiky, by mali v prvom rade odpovedať samotní občania Slovenskej republiky. A myslím si, že na tú otázku aj odpovedali v referende, ktoré síce nebolo úspešné, ale myslím, že tam bola veľká, veľké percento ľudí, ktoré povedali, že chcú mať menej poslancov, v tom konkrétnom prípade to bolo 100. A často tu býva taká kritika, že mnoho z poslancov sú tu tzv. hlasovacie roboty, niektorí tomu hovoria. Ale inak povedané, veľa poslancov sa nezapája veľmi do diskusií ani do legislatívneho procesu, neprichádzajú so žiadnymi návrhmi zákonov ani s pozmeňujúcimi návrhmi. Za koalíciu to častokrát robí, robia ministerstvá, robí to vláda. A v opozícii, samozrejme, tá aktivita je potom trošku väčšia, ale tiež mnoho poslancov sa do tohto procesu veľmi nezapája. My sme, samozrejme, urobili komparatívne porovnanie, aby to nebolo teraz spravené len tak z ničoho nič, a porovnali sme si ostatné štáty v Európe a prepočítali sme, koľko vlastne obyvateľov pripadá na jedného poslanca. Pre vašu zaujímavosť, najviac je to napríklad v Nemeckej republike, kde na jedného poslanca pripadá 116-tisíc obyvateľov. Oni majú 699 poslancov. Slovenská republika je na 13. mieste. U nás pripadá na jedného poslanca 36 160 obyvateľov. A v prípade, že by sme prijali zmenu, to znamená, že by sme od budúceho volebného obdobia mali už len 100 poslancov Národnej rady Slovenskej republiky, stále by sme neboli štát, ktorý by patril na prvé alebo druhé miesto. Boli by sme na siedmom mieste, čo sa týka prepočtu obyvateľov na jedného poslanca, a pred nami by stále bolo Taliansko, Poľsko, Francúzsko, Holandsko, Španielsko, Nemecko, a boli by sme zhruba narovnako s Belgickom, s Maďarskom alebo Spojené kráľovstvo Veľkej Británie, Portugalsko a v podstate ostatné štáty by potom mali nižší prepočet. V zmysle zákona o platových pomeroch, ktorý upravuje platy a ďalšie nároky ústavných činiteľov, vieme teda na základe tohto zákona vypočítať približne, o koľko by sme znížili potom finančné nároky. Vieme veľmi dobre, že táto, plat poslancov sa počíta na základe priemernej mzdy, ktorú nevieme síce predpokladať na štyri roky dopredu, ale približne pri plate by sme mali ušetrenie o viac ako 10 mil. eur, pri diétach a paušálnych náhradách od 5,2 do 6,1 mil. eur za volebné obdobie, pri asistentoch 7,8 mil. eur a celková, a celková úspora teda za jedno štvorročné obdobie je minimálne 23 mil. eur, ale reálne, vzhľadom na rastúcu priemernú mzdu, by to bolo, samozrejme, oveľa viacej. No a samozrejme, zníženie počtu poslancov sa odrazí aj na znížení počtu zamestnancov, ako aj znížení nákladov na náhrady za ubytovanie poslancov, náklady na cestovné náhrady pri cestách poslancov do zahraničia, nákladov na technické prostriedky, náklady na ubytovanie poslancov, náklady na prevádzku poslaneckej kancelárie, čo by prinieslo ďalšiu úsporu finančných prostriedkov čerpaných zo štátneho rozpočtu. No samozrejme, to nie je primárnym cieľom, aby sme teraz ušetrili niekoľko desiatok miliónov eur na poslancoch, ale ide hlavne teda o zefektívnenie práce poslaneckého zboru, aby teda ľudia vedeli lepšie, aby lepšie poznali svojich reprezentantov, pretože v súčasnosti, keby ste sa medzi občanmi spýtali, že či by vám vedeli vymenovať aspoň desiatich, pätnástich alebo dvadsiatich poslancov Národnej rady, tak obávam sa, že väčšina ľudí by takéto mená nedokázala povedať najmä kvôli tomu, že tých poslancov je veľa a veľakrát tí poslanci sú, bohužiaľ, úplne zbytoční. Pri znížení počtu poslancov o jednu tretinu by došlo teda k zefektívneniu práce Národnej rady. Legislatívny proces by zákonite prebiehal podstatne rýchlejšie, teda rýchlejšie by vedel reagovať aj na problémy obyvateľov. Podľa nášho názoru 100 poslancov je absolútny dostatočný počet na to, aby Národná rada aj demokratickým spôsobom plnila svoju ústavnú funkciu. V Ústave Slovenskej republiky máme zakotvený zákaz imperatívneho mandátu, čo znamená, že poslanci mandát vykonávajú osobne podľa svojho svedomia a presvedčenia a nie sú viazaní príkazmi, avšak dlhodobé skúsenosti z praktického fungovania jasne ukazujú, že jednotliví poslanci až na malé výnimky hlasujú jednotne podľa svojej príslušnosti k poslaneckým klubom alebo poslaneckým stranám, pričom vystúpenia v rozprave nemajú žiaden alebo majú len minimálny vplyv na zmenu ich dopredu dohodnutého hlasovania. Vzhľadom na to je zrejmé, že v zásade nezáleží, či o danej veci hlasuje 150 poslancov, alebo len 100 poslancov Národnej rady Slovenskej republiky. V súčasnosti pripadá na jedného poslanca, ako som hovoril, 36-tisíc obyvateľov a pri našom návrhu, ak by bol schválený, by to bolo zvýšené na 54-tisíc obyvateľov. Vážené panie poslankyne, páni poslanci, ako som v úvode povedal, my netrváme na tom, že to musí byť presne 100. V niektorých diskusiách som videl aj také číslo, ktoré bolo teda 120. A teda my sme, samozrejme, otvorení tomu, aby sme našli ten správny počet. Ale to, že by sme mohli znížiť počet poslancov, by bol aj dobrý signál pre obyvateľov, že nielen šetríme, že vieme šetriť aj sami na sebe, na verejnej správe. A verím teda, že nám pomôžete tento návrh zákona prerokovať v druhom čítaní. Ďakujem pekne za pozornosť.